Syria beskylder Vesten for kjemiske angrep
Faisal Maqdad sa til journalister i Damaskus at myndighetene har overlevert bevis til FNs våpeninspektører for at væpnede terroristgrupper har brukt saringass. - Vi gjentar at terrorgruppene er de som har brukt kjemiske våpen, med hjelp fra USA, Storbritannia og Frankrike. Dette må stanses, sier Maqdad tilReuters. - Disse kjemiske våpnene vil snart bli brukt av de samme gruppene mot folk i Europa, la han til. Helt siden borgerkrigen i landet brøt ut, har president Bashar al-Assads regime omtalt opprørsstyrkene og opposisjonen i landet som terrorister. BAKGRUNN:Assad anklages for massedrap med kjemiske våpen Ifølge FN-utsending Lakhdar Brahimi ble et kjemisk stoff trolig brukt til å drepe flere hundre mennesker i Syria i forrige uke. USA, Storbritannia og flere andre land sier at president Bashar al-Assads styrker sto bak angrepet, noe regimet nekter for. Storbritannia har foreslått en FN-resolusjon som gir fullmakt til å bruke «alle nødvendige midler» for å beskytte sivile i Syria. Britene vil drøfte forslaget med de andre fire medlemslandene i FNs sikkerhetsråd; USA, Russland, Kina og Frankrike. Møtet startet onsdag ettermiddag norsk tid. I sikkerhetsrådet er det ventet at både Russland og Kina vil legge ned veto mot et FN-mandat. Derfor har flere land tatt til orde for å gå til militæraksjon mot Syria uten enighet i FNs sikkerhetsråd. USA skal ha startet arbeidet med å forberede et angrep, og opposisjonelle i Syria skal ha fått beskjed om at et angrep kan komme i løpet av få dager. FNs våpeninspektører er for tiden i Syria for å undersøke påstandene om bruk av kjemiske våpen, og FNs generalsektretær Ban Ki-moon ba på en pressekonferanse onsdag om at våpeninspektørene gis ytterligere fire dager til å fullføre undersøkelsene sine. Onsdag opplyste FNs inspektører at de har bevis som tyder på at en kjemisk substans har blitt brukt i Syria. Kilde: VG/NTB
Syrias viseutenriksminister beskylder USA, Storbritannia og Frankrike for å ha hjulpet «terrorister» med å bruke kjemiske våpen i landet.